LV Eiropas Savienības Oficiālais Vēstnesis L 148/55

Saskaņā ar starptautisko publisko tiesību normām juridisks spēks ir tikai ANO/EEK dokumentu oriģināliem. Šo noteikumu statuss un spēkā stāšanās datums jāpārbauda ANO/EEK statusa dokumenta TRANS/WP.29/343 jaunākajā redakcijā, kas pieejama šādā tīmekļa vietnē

http://www.unece.org/trans/main/wp29/wp29wgs/wp29gen/wp29fdocstts.html

Apvienoto Nāciju Organizācijas Eiropas Ekonomikas komisijas (ANO/EEK) Noteikumi Nr. 38 – Vienoti noteikumi attiecībā uz mehānisko transportlīdzekļu un to piekabju pakaļējo miglas lukturu apstiprināšanu

Ar visiem grozījumiem līdz

noteikumu sākotnējās redakcijas 14. papildinājumam, kas stājas spēkā 2008. gada 15. oktobrī

12. papildinājuma 1. labojumam, kas stājas spēkā 2009. gada 10. martā

SATURS

NOTEIKUMI

0. Darbības joma

1. Definīcijas

2. Apstiprinājuma pieteikums

3. Marķējumi

4. Apstiprinājums

5. Vispārīgi norādījumi

6. Izstarotās gaismas intensitāte

7. Testa procedūra

8. Karstuma izturības tests

9. Izstarotās gaismas krāsa

10. Ražošanas atbilstība

11. Sankcijas par ražošanas neatbilstību

12. Pilnīga ražošanas izbeigšana

13. To tehnisko dienestu nosaukums un adrese, kas atbildīgi par apstiprināšanas testu veikšanu, kā arī administratīvo struktūrvienību nosaukums un adrese

PIELIKUMI

1. pielikums — Paziņojums par apstiprinājuma piešķiršanu, paplašinājumu, atteikumu vai atsaukšanu, vai par kāda mehānisko transportlīdzekļu un to piekabju pakaļējo miglas lukturu tipa pilnīgu ražošanas izbeigšanu saskaņā ar Noteikumiem Nr. 38

2. pielikums — Apstiprinājuma marķējuma izvietojums

3. pielikums — Fotometriskie mērījumi

4. pielikums — Prasību minimums attiecībā uz kontroles procedūrām ražošanas atbilstības nodrošināšanai

5. pielikums — Prasību minimums, kas jāievēro, inspektoram ņemot paraugus

0. DARBĪBAS JOMA

Šos noteikumus piemēro pakaļējiem miglas lukturiem, kas paredzēti L3, L4, L5, L7, M, N, O, un T kategorijas transportlīdzekļiem (1).

1. DEFINĪCIJAS

Šajos noteikumos lieto šādas definīcijas.

1.1. “Pakaļējais miglas lukturis” ir ierīce, ko izmanto, lai transportlīdzeklis būtu vieglāk saredzams no aizmugures, un kas raida sarkanu signālu, kura intensitāte ir lielāka nekā pakaļējiem gabarītgaismas (stāvgaismas) lukturiem.

1.2. Uz šiem noteikumiem attiecas definīcijas, kas dotas Noteikumos Nr. 48 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums.

1.3. “Pakaļējo miglas lukturu dažādi tipi” ir lukturi, kas atšķiras pēc šādām būtiskām pazīmēm: a) tirdzniecības nosaukums vai preču zīme; b) optiskās sistēmas parametri (intensitātes līmeņi, izgaismojuma leņķi, kvēlspuldzes kategorija, gaismas avota modulis utt.); c) mainīgas intensitātes regulators, ja ir. Kvēlspuldzes krāsas vai jebkura filtra krāsas maiņa nav tipa maiņa.

1.4. Atsauces šajos noteikumos uz standarta kvēlspuldzi(-ēm) un Noteikumiem Nr. 37 ir atsauces uz Noteikumiem Nr. 37 un to grozījumu sērijām, kas ir spēkā dienā, kad ir iesniegts tipa apstiprinājuma pieteikums.

2. APSTIPRINĀJUMA PIETEIKUMS

2.1. Pieteikumu apstiprināšanai iesniedz tirdzniecības nosaukuma vai preču zīmes turētājs vai tā pienācīgi pilnvarots pārstāvis. Tam jāprecizē, vai ierīce rada vienmērīgu gaismas intensitāti vai ierīce rada mainīgu gaismas intensitāti.

Pēc apstiprinājuma pieteikuma iesniedzēja izvēles norāda, vai ierīci uz transportlīdzekļa var uzstādīt ar pamatasu dažādu nolieci pret transportlīdzekļa atskaites plaknēm un pret zemi un vai tā griežas ap savu pamatasi; šos dažādos uzstādīšanas noteikumus norāda paziņojuma veidlapā.

2.2. Katram pakaļējā miglas luktura tipam papildus pieteikumam iesniedz:

2.2.1. pietiekami sīkus rasējumus (trīs eksemplāros), lai varētu identificēt pakaļējā miglas luktura tipu, ar ģeometriski norādītu vietu(-ām), kurā(-ās) pakaļējo miglas lukturi var piestiprināt transportlīdzeklim; novērošanas ass, kas testos izmantojama kā pamatass (horizontālais 1eņķis H = 0°, vertikālais 1eņķis V = 0°), un punkts, kas minētajos testos izmantojams kā atskaites punkts;

2.2.2. īsu tehnisku aprakstu, kurā, izņemot lukturiem ar nenomaināmiem gaismas avotiem, jo īpaši norādīts: a) izmantotās(-o) kvēlspuldzes(-džu) kategorija vai kategorijas; kvēlspuldzes kategorijai jābūt vienai no tām, kuras ietvertas Noteikumos Nr. 37 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums; un/vai b) gaismas avota moduļa īpašais identifikācijas kods; c) F2 kategorijas pakaļējam miglas lukturim īss mainīgas intensitātes regulatora apraksts;

2.2.3. divus paraugus, ja pakaļējo miglas lukturi nevar bez izšķirības uzstādīt gan vienā, gan otrā transportlīdzekļa pusē, divi iesniedzamie paraugi var būt identiski un piemēroti uzstādīšanai tikai labajā vai tikai kreisajā transportlīdzekļa pusē. F2 kategorijas pakaļējam miglas lukturim pieteikumam jāpievieno mainīgas intensitātes regulators vai ģenerators, kas rada tādu pašu(-us) signālu(-us).

3. MARĶĒJUMS

Uz pakaļējā miglas luktura tipa paraugiem, kas iesniegti apstiprinājumam:

3.1. jābūt pieteikuma iesniedzēja tirdzniecības nosaukumam vai preču zīmei; šim marķējumam jābūt skaidri salasāmam un neizdzēšamam;

3.2. izņemot lukturus ar nenomaināmiem gaismas avotiem, jābūt skaidri salasāmam un neizdzēšamam marķējumam, kurā norādīta(-as): — noteiktās kvēlspuldzes kategorija vai kategorijas, un/vai — gaismas avota moduļa īpašais identifikācijas kods;

3.3. jābūt atbilstīgai vietai apstiprinājuma marķējuma un 4.3. punktā noteikto papildu simbolu izvietošanai; minētā vieta jānorāda 2.2.1. punktā minētajos rasējumos;

3.4. lukturiem ar gaismas avota elektronisko kontroles iekārtu vai mainīgas intensitātes regulatoru un/vai nenomaināmiem gaismas avotiem un/vai gaismas avota moduli(-ļiem) jānorāda nominālais spriegums vai sprieguma diapazons un nominālā maksimālā jauda;

3.5. lukturiem ar gaismas avota moduli(-ļiem) uz gaismas avota moduļa(-ļiem) jānorāda: 3.5.1. apstiprinājuma pieteikuma iesniedzēja tirdzniecības nosaukums vai preču zīme; šim marķējumam jābūt skaidri salasāmam un neizdzēšamam; 3.5.2. moduļa īpašais identifikācijas kods; šim marķējumam jābūt skaidri salasāmam un neizdzēšamam. Šis īpašais identifikācijas kods ietver sākumburtus “MD”, kas apzīmē “MODULI”, un tiem seko apstiprinājuma marķējums bez apļa, kā noteikts 4.3.1.1. punktā, bet, ja tiek izmantoti vairāki atšķirīgi gaismas avota moduļi, jāpievieno papildu simboli vai burti; šis īpašais identifikācijas kods jānorāda rasējumos, kas minēti 2.2.1.punktā. Apstiprinājuma marķējumam nav jābūt tādam pašam kā marķējumam uz luktura, kurā tiek izmantots modulis, bet abiem marķējumiem jābūt no viena un tā paša pieteikuma iesniedzēja; 3.5.3. marķējums par nominālo spriegumu vai sprieguma diapazonu un nominālo maksimālo jaudu;

3.6. uz gaismas avota elektroniskās kontroles iekārtas vai mainīgas intensitātes regulatora, kas ir luktura daļa, bet nav iekļauts luktura korpusā, jānorāda ražotāja nosaukums un tā identifikācijas numurs.

4. APSTIPRINĀJUMS

4.1. Apstiprinājumu piešķir, ja pakaļējā miglas luktura tipa abi paraugi atbilst šo noteikumu prasībām.

4.2. Apstiprinājuma numuru piešķir katram apstiprinātajam tipam; šādi piešķirtu numuru viena un tā pati Puse nepiešķir citam pakaļējā miglas luktura tipam, uz kuru attiecas šie noteikumi. Apstiprinājuma numura pirmie divi cipari norāda uz jaunāko grozījumu sēriju, kas līdz apstiprinājuma izdošanas dienai izdarīti šajos noteikumos. Paziņojumu par pakaļējā miglas luktura tipa apstiprinājumu vai tā atteikumu saskaņā ar šiem noteikumiem nosūta nolīguma Pusēm, kas piemēro šos noteikumus, izmantojot paziņojuma veidlapu, kura atbilst paraugam šo noteikumu 1. pielikumā, kopā ar rasējumiem, ko iesniedzis apstiprinājuma pieteicējs, kuru formāts nepārsniedz A4 (210 × 297 mm) un kuru mērogs, ja iespējams, ir 1:1.

4.3. Katram pakaļējam miglas lukturim, kas atbilst saskaņā ar šiem noteikumiem apstiprinātajam tipam, vietā, kas minēta 3.3. punktā, un papildus 3.1. un 3.2. punktā noteiktajam marķējumam piestiprina:

4.3.1. starptautisku apstiprinājuma marķējumu, kas sastāv no: 4.3.1.1. apļa, kurā ir burts “E”, kam seko tās valsts pazīšanas numurs, kura piešķīrusi tipa apstiprinājumu (2); 4.3.1.2. apstiprinājuma numura;

4.3.2. papildu simbola “F”, kam seko cipars “1”, ja iekārta rada vienmērīgu gaismas intensitāti, un cipars “2”, ja ierīce rada mainīgu gaismas intensitāti;

4.3.3. papildu simbola “F” tuvumā var norādīt pirmos divus apstiprinājuma numura ciparus, kuri norāda šo noteikumu jaunāko grozījumu sēriju.

4.4. Punktos 4.3.1. un 4.3.2. noteiktajam marķējumam un simbolam ir jābūt neizdzēšamiem un skaidri salasāmiem arī tad, kad pakaļējais miglas lukturis ir uzstādīts uz transportlīdzekļa.

4.5. Neatkarīgi lukturi

Ja dažādiem lukturu tipiem, kas atbilst vairāku noteikumu prasībām, izmanto vienu un to pašu ārējo lēcu vienā vai atšķirīgās krāsās, var uzlikt vienu starptautisku marķējumu, kas sastāv no apļa, kurā ir burts “E”, kam seko tās valsts pazīšanas numurs, kas izdevusi apstiprinājumu, un apstiprinājuma numurs. Šo apstiprinājuma marķējumu var piestiprināt jebkurā luktura vietā ar nosacījumu, ka:

4.5.1. tas ir redzams pēc lukturu uzstādīšanas;

4.5.2. jānorāda katra luktura identifikācijas simbols atbilstoši noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā ietverti jaunākie būtiskie tehniskie grozījumi apstiprinājuma izsniegšanas dienā, un, nepieciešamības gadījumā, arī noteiktā bulta;

4.5.3. viena apstiprinājuma marķējuma sastāvdaļu lielumam jāatbilst vismaz tajos noteikumos noteiktajam minimālajam atsevišķa marķējuma lielumam, uz kuru pamata ir izsniegts apstiprinājums;

4.5.4. uz luktura galvenā korpusa ir 3.3. punktā aprakstītā vieta un uz tās ir apstiprinājuma marķējums, kas apliecina faktisko(-ās) funkciju(-as);

4.5.5. šo noteikumu 2. pielikuma E paraugā sniegti apstiprinājuma marķējuma piemēri ar iepriekšminētajiem papildu simboliem.

4.6. Ja divi vai vairāk lukturi ir vienas grupētu, kombinētu vai savietotu lukturu vienības daļa, apstiprinājumu piešķir tikai tad, ja katrs no šiem lukturiem atbilst šo vai citu noteikumu prasībām. Lukturi, kuri neatbilst kādam minēto noteikumu nosacījumam, nedrīkst būt šādas grupētu, kombinētu vai savietotu lukturu vienības daļa.

4.6.1. Ja grupēti, kombinēti vai savietoti lukturi atbilst vairāku noteikumu prasībām, var uzlikt vienu starptautisku marķējumu, kas sastāv no aplī ierakstīta burta “E”, kuram seko tās valsts pazīšanas numurs, kura izdevusi apstiprinājumu, apstiprinājuma numurs un vajadzības gadījumā noteiktā bulta. Šis apstiprinājuma marķējums var atrasties jebkurā vietā uz grupētiem, kombinētiem vai savietotiem lukturiem ar nosacījumu, ka: 4.6.1.1. tas ir redzams pēc lukturu uzstādīšanas; 4.6.1.2. nevienu grupētu, kombinētu vai savietotu lukturu gaismas caurlaidīgo daļu nav iespējams noņemt, vienlaikus nenoņemot apstiprinājuma marķējumu.

4.6.2. Katra luktura identifikācijas simbols atbilstoši noteikumiem, uz kā pamata ir piešķirts apstiprinājums, līdz ar šo noteikumu attiecīgo grozījumu sēriju, kurā iekļauti jaunākie būtiskie tehniskie grozījumi, kas ieviesti apstiprinājuma izsniegšanas dienā, ir jānorāda: 4.6.2.1. uz attiecīgās gaismu izstarojošās virsmas; 4.6.2.2. vai grupā tā, lai katru grupētu, kombinētu vai savietotu lukturi var skaidri identificēt (skatīt trīs iespējamos piemērus, kas sniegti 2. pielikumā).

4.6.3. Viena apstiprinājuma marķējuma sastāvdaļu lielumam jāatbilst vismaz minimālajam atsevišķa marķējuma lielumam, kā noteikts noteikumos, uz kuru pamata ir piešķirts apstiprinājums.

4.6.4. Katram apstiprinātajam tipam piešķir apstiprinājuma numuru. Tā pati Puse nedrīkst piešķirt to pašu numuru cita tipa grupētiem, kombinētiem vai savietotiem lukturiem, uz kuriem attiecas šie noteikumi.

4.7. Šo noteikumu 2. pielikumā ir sniegti paraugi apstiprinājuma marķējumam uz viena luktura (1. attēls) un uz grupētiem, kombinētiem vai savietotiem lukturiem (2. attēls) ar visiem iepriekš minētajiem papildu simboliem.

5. VISPĀRĪGI NORĀDĪJUMI

5.1. Katram paraugam jāatbilst turpmāk norādītajām specifikācijām.

5.2. Pakaļējos miglas lukturus projektē un konstruē tā, lai normālos lietošanas apstākļos, neatkarīgi no vibrācijas, kurai tie var būt pakļauti, to darbība ir pietiekami laba un saglabātu šajos noteikumos paredzētos raksturlielumus.

5.3. Ja tiek izmantoti gaismas avota moduļi, jāpārliecinās par sekojošo.

5.3.1. Gaismas avota moduļa(-u) konstrukcijai jābūt tādai, lai: a) katru gaismas avota moduli var pievienot tikai tam paredzētajā pareizajā pozīcijā un lai to varētu noņemt tikai, izmantojot darbarīkus; b) ierīces apvalkā izmantojot vairākus gaismas avota moduļus, gaismas avota moduļus ar atšķirīgiem raksturlielumiem nevarētu savstarpēji apmainīt tajā pašā luktura apvalkā.

5.3.2. Gaismas avota modulim(-ļiem) jābūt nodrošinātam(-iem) pret manipulācijām.

5.4. Mainīgas intensitātes regulatora, kas regulē F2 kategorijas tādu pakaļējā miglas luktura mainīgo gaismas intensitāti, kurš izstaro vairāk nekā F vai F1 kategorijas maksimālo vērtību, kļūmes gadījumā automātiski jābūt izpildītām F vai F1 kategorijas vienmērīgas gaismas intensitātes prasībām.

5.5. Ja tiek izmantota(-as) nomaināma(-as) kvēlspuldze(-es):

5.5.1. var izmantot jebkuras(-u) kvēlspuldzes(-džu) kategoriju vai kategorijas, kas apstiprināta(-as) saskaņā ar Noteikumiem Nr. 37, ar nosacījumu, ka nav noteikti nekādi lietošanas ierobežojumi Noteikumos Nr. 37 un to grozījumu sērijās, kas ir spēkā dienā, kad ir iesniegts tipa apstiprinājuma pieteikums.

5.5.2. Ierīces konstrukcijai ir jābūt tādai, lai kvēlspuldzi varētu piestiprināt tikai pareizajā pozīcijā.

5.5.3. Kvēlspuldzes patronai jāatbilst īpašībām, kas minētas Starptautiskās elektrotehnikas komisijas (IEC) publikācijā Nr. 60061. Jāizmanto patronu datu lapa atkarībā no kvēlspuldzes kategorijas.

6. IZSTAROTĀS GAISMAS INTENSITĀTE

6.1. Gaismas intensitāte, ko izstaro katrs no abiem paraugiem, nav mazāka par turpmāk norādīto minimumu un nepārsniedz norādīto maksimumu, un to mēra pret pamatasi turpmāk norādītajos virzienos (izsaka leņķa grādos ar pamatasi).

6.2. Intensitāte uz H un V ass starp 10° pa kreisi un 10° pa labi, kā arī 5° uz augšu un 5° uz leju nav mazāka par 150 cd.

6.3. Izstarotās gaismas intensitāte visos virzienos, kur gaismu var novērot, nedrīkst pārsniegt 300 cd ierīcei ar vienmērīgu gaismas intensitāti (F vai F1) un 840 cd ierīcei ar mainīgu gaismas intensitāti (F2).

6.4. Ja vienā lukturī ir vairāk nekā viens gaismas avots, tam jāatbilst noteiktajai minimālajai intensitātei, kad nedarbojas viens gaismas avots, un, kad darbojas visi gaismas avoti, nedrīkst pārsniegt maksimālo intensitāti.

6.5. Mainīgas intensitātes regulators nerada signālus, kas izraisa gaismas intensitāti:

6.5.1. ārpus 6.2. un 6.3. punktā noteiktā diapazona; un

6.5.2. pārsniedz 6.3. punktā noteikto F vai F1 kategorijas maksimumu: a) sistēmām, kas atkarīgas vienīgi no dienas un nakts apstākļiem: nakts apstākļos; b) pārējām sistēmām: standarta apstākļos (3).

6.6. Redzamā virsma pamatass virzienā nepārsniedz 140 cm2.

6.7. Sīkākas ziņas par šaubu gadījumā piemērojamo mērījumu metodi izklāstītas 3. pielikumā.

7. TESTA PROCEDŪRAS

7.1. Visus mērījumus – gan fotometriskos, gan kolorimetriskos – veic:

7.1.1. lukturim ar nomaināmu gaismas avotu, ja tas nav aprīkots ar gaismas avota elektronisko kontroles iekārtu vai mainīgas intensitātes regulatoru, ar tādas kategorijas bezkrāsainu vai krāsainu standarta kvēlspuldzi, kāda ir noteikta šai ierīcei, padodot spriegumu tā, lai iegūtu standarta gaismas plūsmu, kas noteikta attiecīgās kategorijas kvēlspuldzei;

7.1.2. lukturim, kas aprīkots ar nenomaināmiem gaismas avotiem (kvēlspuldzes vai citi), attiecīgi ar 6,75 V, 13,5 V vai 28,0 V;

7.1.3. tādai sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas ir luktura daļa (4), šā luktura ieejas spailēs padod ražotāja noteikto spriegumu vai, ja tas nav norādīts, attiecīgi ar 6,75 V, 13,5 V vai 28,0 V;

7.1.4. tādai sistēmai, kas izmanto gaismas avota elektronisko kontroles iekārtu vai mainīgas intensitātes regulatoru, kas nav luktura daļa, šā luktura ieejas spailēs padod ražotāja noteikto spriegumu.

7.2. Testu laboratorija ražotājam pieprasa gaismas avota elektronisko kontroles iekārtu vai mainīgas intensitātes regulatoru, kas vajadzīgi gaismas avota un piemērojamo funkciju barošanai.

7.3. Taču F2 kategorijas pakaļējam miglas lukturim, kuru darbina ar mainīgas intensitātes regulatoru, lai iegūtu mainīgu gaismas intensitāti, fotometriskos mērījumus veic atbilstīgi pieteikuma iesniedzēja aprakstam.

7.4. Lukturim pievadāmo spriegumu norāda paziņojumā, kas sniegts šo noteikumu 1. pielikumā.

7.5. Visu lukturu, izņemot tos, kuri aprīkoti ar kvēlspuldzēm, gaismas intensitātei, kas mērīta pēc vienas darbības minūtes un pēc 30 darbības minūtēm, jāatbilst minimuma un maksimālajām prasībām. Gaismas intensitātes sadalījumu pēc vienas darbības minūtes var aprēķināt no gaismas intensitātes sadalījuma pēc 30 darbības minūtēm, katrā testa punktā piemērojot gaismas intensitātes koeficientu, izmērot HV pēc vienas darbības minūtes un 30 darbības minūtēm.

7.6. Nosaka redzamās virsmas robežas gaismas signālierīces pamatass virzienā.

8. KARSTUMA IZTURĪBAS TESTS

8.1. Lukturi jāpakļauj vienas stundas nepārtrauktas darbības testam pēc 20 minūšu ilga uzsildīšanas perioda. Apkārtējai temperatūra jābūt 23 °C ± 5 °C. Izmanto tādas kategorijas lampu, kas noteikta šim lukturim, un tai pievadītās strāvas spriegums ir tāds, kas dod norādīto vidējo jaudu attiecīgam testa spriegumam.

8.2. Ja noteikta tikai maksimālā jauda, testu veic, noregulējot spriegumu tā, lai sasniegtu jaudu, kas līdzinās 90 % no noteiktās jaudas. Iepriekš noteikto vidējo vai maksimālo jaudu visos gadījumos izvēlas no 6, 12 vai 24 V sprieguma, ar kuru tā sasniedz augstāko vērtību.

8.3. Gaismas avotiem, kas darbojas ar mainīgas intensitātes regulatoru, lai iegūtu mainīgu gaismas intensitāti, testēšanu veic noteiktajos apstākļos ar vismaz 90 % no augstākās gaismas intensitātes.

8.4. Kad lukturis ir nostabilizēts apkārtējā temperatūrā, nedrīkst būt manāmi traucējumi, deformācija, plaisas vai krāsas modifikācijas.

9. IZSTAROTĀS GAISMAS KRĀSA

Izgaismojuma laukā, kas noteikts 3. pielikuma 3. punktā, izstarotajai gaismai, kuru mēra, ievērojot nosacījumus 7. punktā, jābūt sarkanai.

Ārpus šā lauka nav jābūt novērojamām būtiskām krāsas izmaiņām.

Šīs prasības piemēro arī mainīgas gaismas intensitātes diapazonā, ko rada F2 kategorijas pakaļējie miglas lukturi.

Taču lukturiem, kas aprīkoti ar nenomaināmiem gaismas avotiem (kvēlspuldzes vai citi), kolometriskos parametrus pārbauda ar lukturos esošajiem gaismas avotiem saskaņā ar šo noteikumu attiecīgo 7.1. punkta apakšpunktu.

10. RAŽOŠANAS ATBILSTĪBA

Ražošanas atbilstības nodrošināšanas procedūras atbilst nolīguma 2. papildinājumā (E/ECE/324-E/ECE/TRANS/505/Rev. 2) izklāstītajām procedūrām, ievērojot šādas prasības:

10.1. lukturi, kas apstiprināti saskaņā ar šiem noteikumiem, jāražo tā, lai tie atbilstu apstiprinātajam tipam, ievērojot 6. un 9. punktā izklāstītās prasības;

10.2. ievēro šo noteikumu 4. pielikumā izklāstīto prasību minimumu attiecībā uz kontroles procedūrām ražošanas atbilstības nodrošināšanai;

10.3. prasību minimums, kas jāievēro, inspektoram ņemot paraugu, ir izklāstīts šo noteikumu 5. pielikumā;

10.4. iestāde, kas ir piešķīrusi tipa apstiprinājumu, jebkurā laikā var pārbaudīt katrā ražošanas uzņēmumā piemērotās atbilstības kontroles metodes. Šādas pārbaudes parasti notiek reizi divos gados.

11. SANKCIJAS PAR RAŽOŠANAS NEATBLSTĪBU

11.1. Apstiprinājumu, kas saskaņā ar šiem noteikumiem piešķirts pakaļējā miglas luktura tipam, var atsaukt, ja nav ievērotas prasības vai ja pakaļējais miglas lukturis, uz kura ir 4.3.1. un 4.3.2. punktā minētais apstiprinājuma marķējums, neatbilst apstiprinātajam tipam.

11.2. Ja nolīguma Puse, kas piemēro šos noteikumus, atsauc iepriekš piešķirtu apstiprinājumu, tā informē citas Puses, kuras piemēro šos noteikumus, izmantojot paziņojuma veidlapu, kura atbilst šo noteikumu 1. pielikumā sniegtajam paraugam.

12. PILNĪGA RAŽOŠANAS IZBEIGŠANA

Ja apstiprinājuma turētājs pilnībā izbeidz saskaņā ar šiem noteikumiem apstiprinātā pakaļējā miglas luktura tipa ražošanu, viņš par to informē iestādi, kas apstiprinājumu piešķīrusi. Pēc attiecīgā paziņojuma saņemšanas šī iestāde informē pārējās nolīguma Puses, kas piemēro šos noteikumus, izmantojot paziņojuma veidlapu, kura atbilst šo noteikumu 1. pielikumā sniegtajam paraugam.

13. TO TEHNISKO DIENESTU NOSAUKUMS UN ADRESE, KAS ATBILDĪGI PAR APSTIPRINĀŠANAS TESTU VEIKŠANU, KĀ ARĪ ADMINISTRATĪVO STRUKTŪRVIENĪBU NOSAUKUMS UN ADRESE

Nolīguma Puses, kuras piemēro šos noteikumus, paziņo Apvienoto Nāciju Organizācijas sekretariātam to tehnisko dienestu nosaukumu un adresi, kas atbildīgi par apstiprināšanas testu veikšanu, kā arī to administratīvo struktūrvienību nosaukumu un adresi, kuras piešķir apstiprinājumu un kurām jānosūta veidlapas, kas apliecina citās valstīs izdotu apstiprinājumu, tā atteikumu vai atsaukšanu.

(1) Kā noteikts Konsolidētās rezolūcijas par transportlīdzekļu konstrukciju (R.E.3) 7. pielikumā (TRANS/WP.29/78/Rev.1/Amend.2, kurā jaunākie grozījumi izdarīti ar 4. grozījumiem).

(2) 1 – Vācija, 2 – Francija, 3 – Itālija, 4 – Nīderlande, 5 – Zviedrija, 6 – Beļģija, 7 – Ungārija, 8 – Čehija, 9 – Spānija, 10 – Serbija, 11 – Apvienotā Karaliste, 12 – Austrija, 13 – Luksemburga, 14 – Šveice, 15 – (pieejams), 16 – Norvēģija, 17 – Somija, 18 – Dānija, 19 – Rumānija, 20 – Polija, 21 – Portugāle, 22 – Krievijas Federācija, 23 – Grieķija, 24 – Īrija, 25 – Horvātija, 26 – Slovēnija, 27 – Slovākija, 28 – Baltkrievija, 29 – Igaunija, 30 – (pieejams), 31 – Bosnija un Hercegovina, 32 – Latvija, 33 – (pieejams), 34 – Bulgārija, 35 – (pieejams), 36 – Lietuva, 37 – Turcija, 38 – (pieejams), 39 – Azerbaidžāna, 40 – Bijusī Dienvidslāvijas Maķedonijas Republika, 41 – (pieejams), 42 – Eiropas Kopiena (Apstiprinājumu piešķir dalībvalsts izmantojot to attiecīgo EEK simbolu), 43 – Japāna, 44 – (pieejams), 45 – Austrālija, 46 – Ukraina, 47 – Dienvidāfrika, 48 – Jaunzēlande, 49 – Kipra, 50 – Malta, 51 – Korejas Republika, 52 – Malaizija, 53 – Taizeme, 54 un 55 – (pieejams) un 56 – Melnkalne. Nākamos numurus piešķir pārējām valstīm tādā hronoloģiskā secībā, kādā tās ratificē nolīgumu vai pievienojas nolīgumam par vienveida tehnisko priekšrakstu pieņemšanu riteņu transportlīdzekļiem, aprīkojumam un daļām, kuras var uzstādīt un/vai izmantot riteņu transportlīdzekļos, un saskaņā ar šiem priekšrakstiem piešķiramo atbilstības novērtēšanas apstiprinājumu savstarpējās atzīšanas nosacījumiem, un Apvienoto Nāciju Organizācijas ģenerālsekretārs paziņo nolīguma Pusēm tām piešķirtos numurus.

(3) Laba redzamība (meteoroloģiskais optiskais tālums MOR > 2 000 m, kas noteikts atbilstīgi WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996.) un tīrs izkliedētājs.

(4) Šajos noteikumos “būt luktura daļai” nozīmē būt fiziski iekļautam luktura korpusā vai būt ārpus tā, atdalītam vai ne no luktura korpusa, bet ko luktura ražotājs piegādā kā lukturu sistēmas daļu.

1. PIELIKUMS PAZIŅOJUMS (Maksimālais izmērs: A4 (210 × 297 mm))

2. PIELIKUMS APSTIPRINĀJUMA MARĶĒJUMA IZVIETOJUMS 1. attēls (Marķējums vienam lukturim) A PARAUGS 2. attēls (Grupētu, kombinētu vai savietotu lukturu vienkāršots marķējums) (Vertikālās un horizontālās līnijas shematiski attēlo gaismas signālierīces kontūras. Tās nav apstiprinājuma marķējuma daļa.) B PARAUGS C PARAUGS D PARAUGS Piezīme. Trīs apstiprinājuma marķējuma paraugi – B, C un D paraugs – atveido trīs iespējamus apgaismojuma ierīces marķēšanas variantus, ja divi vai vairāk lukturi ir vienas grupētu, kombinētu vai savietotu lukturu vienības daļa. Šajā apstiprinājuma marķējumā ir redzams, ka ierīce ir apstiprināta Nīderlandē (E 4) ar apstiprinājuma numuru 3333 un tajā ietilpst: pakaļējais virzienrādītājs, kas rada mainīgu gaismas intensitāti (2.b kategorija) un ir apstiprināts saskaņā ar Noteikumu Nr. 6 grozījumu sēriju 01; sarkans pakaļējais gabarītgaismas (stāvgaismas) lukturis, kas rada mainīgu gaismas intensitāti (R2) un apstiprināts saskaņā ar Noteikumu Nr. 7 grozījumu sēriju 02; pakaļējais miglas lukturis, kas rada mainīgu gaismas intensitāti (F2) un apstiprināts saskaņā ar Noteikumiem Nr. 38 to sākotnējā redakcijā; atpakaļgaitas lukturis (AR), kas ir apstiprināts saskaņā ar Noteikumiem Nr. 23 to sākotnējā redakcijā; bremžu signāllukturis, kas rada mainīgu gaismas intensitāti (S2) un ir apstiprināts saskaņā ar Noteikumu Nr. 7 grozījumu sēriju 02. E PARAUGS Neatkarīgu lukturu marķējums 3. attēls Gaismas avota moduļi

3. PIELIKUMS FOTOMETRISKIE MĒRĪJUMI 1. Izdarot fotometriskos mērījumus, ar atbilstošu aizsegumu novērš nejaušu atstarošanos. 2. Ja mērījumu rezultāti ir apšaubāmi, tad mērījumus izdara tā, lai tie atbilst šādām prasībām: 2.1. mērīšanas attālums ir tāds, lai varētu piemērot attāluma apgrieztā kvadrāta likumu; 2.2. mērīšanas iekārta ir tāda, ka leņķis pretī uztvērējam no gaismas atskaites centra, ir starp 10′ un 1°; 2.3. intensitātes prasība noteiktajā novērošanas virzienā ir pietiekama, ja šī prasība ir izpildīta virzienā, kas no novērošanas virziena novirzās ne vairāk kā par ceturtdaļgrādu. 3. Ja iekārtu uz transportlīdzekļa var uzstādīt vairāk kā vienā pozīcijā vai pozīciju laukā, fotometriskos mērījumus veic katrā pozīcijā vai ražotāja noteiktās pamatass lauka galējās pozīcijās. 4. Ja gaismas vizuālā pārbaudē šķiet, ka ir būtiskas lokālas intensitātes izmaiņas, jāveic pārbaude, lai pārliecinātos, ka ārpus asīm, rombā, ko veido mērījumu galējie virzieni, mērītā intensitāte nav zemāka par 75 cd (skatīt diagrammu). 5. Tādu lukturu fotometriskie mērījumi, kas aprīkoti ar vairākiem gaismas avotiem Fotometrisko rādītāju kontrole jāveic šādi. 5.1. Nenomaināmiem gaismas avotiem (kvēlspuldzēm u. c.): ar lukturī esošajiem gaismas avotiem saskaņā ar šo noteikumu 7.1. punktu. 5.2. Nomaināmām kvēlspuldzēm: ja tās ir kvēlspuldzes ar 6,75 V, 13,5 V vai 28,0 V, gaismas intensitātes rādītāji jākoriģē. Korekcijas koeficients ir attiecība starp standarta gaismas plūsmu un gaismas plūsmas vidējo vērtību, kas noteikta ar attiecīgo piemēroto spriegumu (6,75 V, 13,5 V vai 28,0 V). Katras izmantotās kvēlspuldzes faktiskā gaismas plūsmas novirze nedrīkst būt lielāka par ± 5 procentiem no vidējās vērtības. Alternatīvi katrā atsevišķā pozīcijā var izmantot standarta kvēlspuldzi, kas darbojas ar standarta plūsmu, katras pozīcijas atsevišķos mērījumus saskaitot kopā.

4. PIELIKUMS Prasību minimums attiecībā uz kontroles procedūrām ražošanas atbilstības nodrošināšanai 1. VISPĀRĪGI NOTEIKUMI 1.1. Atbilstības prasības tiek uzskatītas par izpildītām no mehānikas un ģeometrijas viedokļa, ja saskaņā ar šo noteikumu prasībām atšķirības nepārsniedz ražošanas procesā radušās neizbēgamās novirzes. 1.2. Attiecībā uz fotometriskajiem rādītājiem masveidā ražotu lukturu atbilstība netiek apstrīdēta, ja, pārbaudot jebkura nejauši izvēlēta luktura fotometriskos rādītājus saskaņā ar šo noteikumu 7. punktu: 1.2.1. neviens mērījuma rezultāts nelabvēlīgi neatšķiras par vairāk nekā 20 procentiem no šajos noteikumos noteiktajām vērtībām; 1.2.2. ja lukturis ir aprīkots ar nomaināmu gaismas avotu un ja iepriekš minētie testa rezultāti neatbilst prasībām, lukturu testi ir jāveic atkārtoti, izmantojot citu standarta kvēlspuldzi. 1.3. Veicot testēšanu šo noteikumu 7. punktā noteiktajos apstākļos, jāievēro krāsu koordinātas. 2. MINIMUMA PRASĪBAS RAŽOTĀJAM, PĀRBAUDOT ATBILSTĪBU Attiecībā uz katru luktura tipu apstiprinājuma marķējuma turētājam noteiktos laika intervālos jāveic vismaz šādi testi. Tie jāveic atbilstoši šo noteikumu nosacījumiem. Ja kādā paraugā atklājas neatbilstība kādam testa veidam, pārbaudi turpina ar citiem paraugiem. Ražotājam jāveic pasākumi, lai nodrošinātu attiecīgās produkcijas atbilstību prasībām. 2.1. Testu raksturojums Atbilstības testi šajos noteikumos attiecas uz fotometriskajiem un kolorimetriskajiem rādītājiem. 2.2. Izmantotās testu metodes 2.2.1. Testus parasti veic saskaņā ar šajos noteikumos aprakstītajām metodēm. 2.2.2. Ar tās kompetentās iestādes piekrišanu, kas ir atbildīga par apstiprināšanas testu izpildi, visos ražotāja veiktajos atbilstības testos var izmantot ekvivalentas metodes. Ražotāja pienākums ir pierādīt, ka izmantotās metodes ir ekvivalentas tām, kas noteiktas šajos noteikumos. 2.2.3. Lai īstenotu 2.2.1. un 2.2.2. punkta noteikumus, ir regulāri jākalibrē testēšanas aparatūra un jāveic ar to veikto mērījumu salīdzināšana ar kompetentās iestādes veiktajiem mērījumiem. 2.2.4. Visos gadījumos standarta metodes ir tās, ko paredz šie noteikumi, īpaši attiecībā uz administratīvajām pārbaudēm un paraugu ņemšanu. 2.3. Paraugu raksturojums Lukturu paraugus pārbaudes vajadzībām izvēlas no vienādu ražojumu partijas pēc nejaušības principa. Vienādu ražojumu partija ir viena tipa lukturu kopa, kas definēta atbilstīgi ražotāja ražošanas metodēm. Vērtējumā galvenokārt ietver sērijveida ražojumus no atsevišķām ražotnēm. Tomēr ražotājs var apvienot dokumentāciju par vienu tipu, kas ražots dažādās ražotnēs, ja tās izmanto to pašu kvalitātes sistēmu un kvalitātes pārvaldību. 2.4. Iegūtie un reģistrētie fotometriskie parametri Pārbaudei izvēlētajiem lukturiem veic fotometriskos mērījumus attiecībā uz minimālajām vērtībām 3. pielikumā uzskaitītajos punktos un noteiktajām krāsu koordinātas. 2.5. Pieņemamības kritēriji Ražotājs ir atbildīgs par pārbaudes rezultātu statistisko izpēti un par savu ražojumu pieņemamības kritēriju noteikšanu, saskaņojot tos ar kompetento iestādi, lai nodrošinātu atbilstību specifikācijām, kas šo noteikumu 10.1. punktā noteiktas ražojumu atbilstības pārbaudei. Pieņemamības kritērijiem jābūt tādiem, lai ar 95 procentu ticamību minimālā varbūtība, ka iepriekš nepieteikta pārbaude atbilstoši 5. pielikuma norādījumiem (pirmajā paraugu ņemšanā) tiks izturēta, būtu 0,95.